Dié stad het meeste fikses(Foto: Jannis Brandt / Unsplash) Inwoners van Kaapstad is volgens ’n studie deur Discovery Vitality die fiksste landsburgers met die gesondste gewig. Dit terwyl lede van dié mediese skema se lojaliteitsprogram in Gqeberha die “grootse ruimte vir verbetering” toon. Volgens Discovery Vitality se ObeCity-ranglys, wat aandui watter stede die fiksste inwoners het, is Johannesburg kort op Kaapstad se hakke, gevolg deur Durban, Pretoria en Bloemfontein. Gesonde gewig is oor die algemeen meer onder lede tussen die ouderdomme van 18 en 29 aangeteken, terwyl dit die swakste onder lede tussen die ouderdomme van 45 en 64 was. Dinesh Govender, uitvoerende hoof van Discovery Vitality, sê die ranglys is opgestel deur meer as 300 000 lede se algemene gesondheidstoetse en -aktiwiteite te ontleed. Dit sluit in toetse vir bloeddruk, cholesterol, glukose, gewigsontleding, gimnasiumbesoeke en kosaankope. “Navorsing wêreldwyd wys gesonde en gebalanseerde eetgewoontes en fisieke aktiwiteit is belangrik om gewig te bestuur. Dit is waarom ons ook lede se fisieke aktiwiteite en data van kosaankope ontleed het, om vir ons insig te gee in lede se eet- en oefengewoontes,” het Govender gesê. (Foto: Bruno Nascimento / Unsplash) Luidens dié studie het lede in Johannesburg die meeste oefensessies aangeteken, terwyl Bloemfontein die laagste syfer het. Lede in Kaapstad koop die gesondste kos, terwyl Pretorianers skynbaar die slegste eetgewoontes onder Discovery se Vitality-lede het. “Die vetsug-epidemie is ŉ wêreldwye uitdaging wat aan die toeneem is, en as Suid-Afrikaners het ons een van die hoogste koerse ter wêreld, met meer as die helfte van die bevolking wat oorgewig is of aan vetsug ly,” het Govender gesê. “Die handhawing van ŉ gesonde gewig is belangrik vir goeie gesondheid aangesien dit help om siektetoestande soos diabetes, hartsiektes of hoë bloeddruk te bestuur en selfs te voorkom.” Govender sê gesondheidsrisiko’s wat met oorgewig gepaardgaan, dra elke jaar tot drie miljoen sterftes by. Volgens die Wêreldgesondheidsorganisasie is 39% van mense wêreldwyd oorgewig, terwyl 13% aan vetsug ly. “Ons hoop dat die ObeCity-indeks moontlike oplossings uitlig, nie net vir Vitality-lede nie, maar alle Suid-Afrikaners,” het Govender gesê.